laion/Wikipedia-Exotic huggingface dataset:
אליפות העולם בכדורסל נשים 1953

אליפות העולם בכדורסל נשים 1953 היא אליפות העולם הראשונה בכדורסל נשים שאורגנה על ידי פיב"א ונערכה בסנטיאגו דה צ'ילה, צ'ילה בין ה-7 במרץ ל-22 במרץ 1953. המשחקים נערכו בהאצטדיון הלאומי של צ'ילה. ארצות הברית זכתה באליפות. הקבוצות החזקות מאירופה החליטו לא להשתתף ולכן אירופה היית המיוצגת על ידי הקבוצות שזכו במקום השביעי והשמיני באליפות אירופה. תחילה התקיים השלב המוקדם בו נקבעו שש עולות לבית הגמר. בבית הגמר הקבוצות נפגשו בשיטת ליגה עם מפגש בודד בין הקבוצות. הקבוצות שלא עלו לבית הגמר, שיחקו לקביעת המקומות 7-10. נתונים מאתר פיב"א
ללא מילים (סדרת טלוויזיה)

ללא מילים (אנגלית: Speechless) היא קומדיית מצבים אמריקאית שנוצרה על ידי סקוט סילברי. הסדרה משודרת החל מ-21 בספטמבר 2016 ברשת ABC. בסדרה מככבים מיני דרייבר, ג'ון רוס בואי, מייקה פאולר, מייסון קוק, קיילה קנדי וסדריק יארברו. ב-2019 הסדרה בוטלה בתום שלוש עונות. בישראל, הסדרה משודרת בערוץ yes Comedy. הסדרה עוקבת אחרי משפחת דימאו, שכל אחד ממנה בעל אישיות ייחודית: מאיה דימאו (מיני דרייבר), אם המשפחה, בעלת גישה חסרת מעצורים; ג'ימי דימאו (ג'ון רוס בואי), בעלה, שלא נראה שאכפת לו מה אחרים חושבים; דילן דימאו (קיילה קנדי), בתם האתלטית חסרת הטאקט; ריי דימאו (מייסון קוק), ילד מורכב ולחוץ, "המוח" במשפחה; ובנם הבכור - ג'יי. ג'יי. דימאו (מייקה פאולר), תלמיד תיכון עם שיתוק מוחין, ובעל שנינות נוצצת וחוש הומור. בעקבות שיתוקו, לא ניתן לו לדבר בעצמו, אז ג'יי. ג'יי. מתקשר באמצעות כיסוי ראש עם מצביע לייזר כדי לציין מילים, אותיות ומספרים שונים על לוח מחובר לכיסא גלגלים, בעוד שאחרים קוראים בקול רם מה הוא כותב. משפחת דימאו עוברים בית לעיתים קרובות כדי לדאוג לסביבה חינוכית טובה עבור ג'יי. ג'יי. והם מאמינים שהם מצאו בחירה אופטימלית כאשר הם מגלים בית הספר המתגאה על היותו כולל את ג'יי.ג'יי, וששם יהיה עוזר המדבר בשבילו. מכיוון שבית הספר נמצא בחלק יוקרתי של העיר, ג'ימי ומאיה מעבירים את המשפחה אל הבית הזול והמוזנח ביותר בשכונה נחמדה אחרת. למרות שהם מוצאים במהירות כי לא הכל טוב כמו שזה יכול להיות, ג'יי. ג'יי. נהנה כשעוזרו החדש הוא קנת' קלמנטס (סדריק יארברו), מנקה בית הספר עם קול דיבור עמוק ומהדהד. מאיה דימאו - מיני דרייבר: אם המשפחה, ממוצא בריטי. נורא דואגת לג'יי ג'יי וחשוב לה שהוא יהיה בסביבה חינוכית טובה, מאוד עקשנית ותעשה הכל בשביל משפחתה. ג'ימי דימאו - ג'ון רוס בואי - אב המשפחה, מאוד עצלן ולא ממש אכפת לו מה אחרים חושבים. הוא מאוד אוהב את משפחתו ומאיה, וזורם עם כל השגעונות שלה. ג'יי. ג'יי. דימאו - מייקה פאולר - הבן הבכור במשפחת דימאו, בעל שיתוק מוחין. שנון ובעל חוש הומור, עוזרו החדש הוא קנת'. ריי דימאו - מייסון קוק - הבן האמצעי והחכם במשפחת דימאו, שמרגיש שהוא הכי מושפע מחוסר תשומת הלב של הוריו, העסוקים בטיפול באחיו. התאהב בג'יליאן. דילן דימאו - קיילה קנדי - בת הזקונים במשפחת דימאו, אתלטית, כנה מאוד וחסרת טאקט. מאוד אגרסיבית ולא יודעת להפנים. קנת' קלמנטס - סדריק יארברו - המנקה של בית הספר החדש של ג'יי. ג'יי, ריי ודילן. הופך להיות עוזרו משום שיש לו קול עמוק מאוד וקשוח לדעת ג'יי. ג'יי. גברת מילר - מרין הינקל - מנהלת בית הספר החדש של ג'יי. ג'יי, ריי ודילן. אישה לחוצה מאוד, מאשרת כל דרישה ובעיה של מאיה לגבי בית הספר. מר פאוורס - ג'ונתן סלאבין - מורו החדש של ג'יי. ג'יי, נרגש לעבוד איתו. איש לחוץ לעיתים. טיילור - סידונה ג'יימס (כהן) - חברתו החכמה של ריי. עונה 2. אתר האינטרנט הרשמי של ללא מילים (באנגלית) ללא מילים, ברשת החברתית פייסבוק ללא מילים, ברשת החברתית אקס (טוויטר) ללא מילים, ברשת החברתית אינסטגרם "ללא מילים", במסד הנתונים הקולנועיים IMDb (באנגלית) "ללא מילים", באתר Rotten Tomatoes (באנגלית) "ללא מילים", באתר Metacritic (באנגלית) "ללא מילים", באתר Hulu סדרות (באנגלית) "ללא מילים", במסד הנתונים הקולנועיים KinoPoisk (ברוסית)
בואינג KC-135 סטרטוטנקר

בואינג KC-135 סטרטוטנקר (באנגלית: Boeing KC-135 Stratotanker) הוא מטוס תדלוק ותובלה מתוצרת חברת בואינג האמריקאית המשמש את חיל האוויר של ארצות הברית וחילות אוויר נוספים. המטוס נכנס לשירות ב־1956 כמחליפו של הבואינג KC-97 סטרטופייטר. הוא היה למטוס הסילון הראשון ששימש למשימות תדלוק אווירי. המטוס פותח על בסיס מטוס הבואינג 367-80 שממנו פותח במקביל גם המטוס האזרחי בואינג 707. ה־KC-135 נועד לתת מענה לתדלוק צי המפציצים האסטרטגיים של חיל האוויר האמריקאי ולאפשר הגעתם לכל נקודה ברחבי כדור הארץ. בשנים 1956–1965 סופקו לחיל האוויר למעלה מ־800 מטוסי KC-135A. מתוכם למעלה מ־415 עברו שדרוג והוכנסו בהם מנועי CFM-56. מטוסים אלו קיבלו את הכינוי KC-135R ו־KC-135T. שדרוג נוסף היה בהכנסת מנועי TF-33-PW-102 למטוסים שקיבלו את הכינוי KC-135E. לאורך שנות שירותו בחיל האוויר מילא המטוס בנוסף למשימות תדלוק אווירי, גם משימות הובלה של ציוד ונוסעים, משימות סיור וכן כמטוס למשימות של חילוץ רפואי. המטוס מתוכנן לצאת בהדרגה משירות עם כניסת מחליפו בואינג KC-46 פגסוס. המטוס נמכר למספר חיילות אוויר זרים, בהם חיל האוויר הטורקי, חיל האוויר של צ'ילה, חיל האוויר הצרפתי וחיל האוויר של סינגפור. מדיה וקבצים בנושא בואינג KC-135 סטרטוטנקר בוויקישיתוף בואינג KC-135 סטרטוטנקר באתר חיל האוויר של ארצות הברית
הסנדלריה (איילת השחר)

הסנדלריה היא בית מלאכה הנמצא באיילת השחר. שוכן בבניין מספר 1 של מבני הפרסה שהיו מבני הקבע הראשונים של הקיבוץ. שימש בתחילה למגורים ומשרדים ובהמשך עברה לשם הסנדלריה. המבנה הוכרז כאתר מורשת מטעם המועצה לשימור אתרי מורשת בישראל, שופץ בסיוע המועצה ומשמש כסנדלריה פעילה ומרכז מבקרים. ב-1923 עברו חברי איילת השחר לאתר הקבע ואז החלה קבוצת "אחווה" מגדוד העבודה בבניית מבני הקבע של הקיבוץ וביניהם הרפת, מגדל המים ועשרת מבני הפרסה. הסנדלריה שכנה בבית מספר 1. המבנה תוכנן על ידי המשרד הטכני של יק"א והבנייה נעשתה בפיקוחו וניהולו של מיכאל ארליך. תחילה בנתה הקבוצה את הרפת, מגדל המים ו-5 ממבני הפרסה וב-1929 הושלמה בנייתם של חמישה מבנים נוספים. בתחילה שימש המבנה (כמו גם שאר מבני הפרסה) למגורי חברי הקיבוץ וכן למשרדים. בהמשך, עם התרחבות הקיבוץ, נפתחו במקום גני ילדים. במהלך שנות ה-50 עברו חברי הקיבוץ למבני מגורים חדשים יותר והמבנים התפנו. ב-1951 עברה הסנדלריה של הקיבוץ מצריף פח לבניין מספר 1. בתחילת פעילותה של הסנדלריה פעלו בה כ-4 עובדים שיצרו נעליים חדשות ותיקנו נעליים שנפגמו. עם פרישתם של הוותיקים הצטמצם צוות העובדים עד פרישתו של אחרון הסנדלרים וסגירת המקום. ב-2009 פנה הקיבוץ למועצה לשימור אתרים לסייע בשיפוץ ושימור המקום. לאחר אישור התקציב החל ב-2010 תהליך השיפוץ והמקום המחודש נחנך ב-2011. כחלק מתהליך השחזור נוקה הציוד המקורי והוחזר לשימוש. מיום פתיחתו מחדש פועל המקום כסנדלריה וכמרכז מבקרים המציע למטיילים סיור במבנה ובאתרים ההיסטוריים שבסביבתו. מדיה וקבצים בנושא הסנדלריה בוויקישיתוף אתר האינטרנט הרשמי של הסנדלריה הסנדלריה, ברשת החברתית פייסבוק הסנדלריה, באתר "איילת השחר" הסנדלרייה באיילת השחר, באתר המועצה לשימור אתרי מורשת בישראל תיעוד הסנדלרייה ומבני הראשונים באיילת השחר (אורכב 20.02.2016 בארכיון Wayback Machine), באתר המועצה לשימור אתרי מורשת בישראל אלי אשכנזי, בדרך לשימור הסנדלריה הישנה באיילת השחר חשפה יעל אלף את עברו של הקיבוץ, באתר הארץ, 1 ביולי 2011 הסנדלרייה - איילת השחר, באתר "מפה" (אורכב) קרני עם-עד, הקיבוץ הישן ישוחזר באיילת השחר(הקישור אינו פעיל), באתר "Mynet קיבוץ", 6 אפריל 2017 סנדלריה באיילת השחר - חדר החדשות צפון, סרטון באתר יוטיוב סנדלריה בקיבוץ אילת השחר, סרטון באתר יוטיוב דוד תדהר (עורך), "מיכאל ארליך", באנציקלופדיה לחלוצי הישוב ובוניו, כרך ב (1947), עמ' 924 מיכאל ארליך הוא אחיו של המחנך אשר זליג ארליך
ניבין אבו רחמון

ניבין אבו רחמון (בערבית: نيفين ابو رحمون; נולדה ב-24 בנובמבר 1981) היא אשת ציבור וחינוך ערבייה-ישראלית. הייתה חברת הכנסת מטעם מפלגת בל"ד (ברית לאומית דמוקרטית) בסיעת הרשימה המשותפת כתשעה חודשים בסוף כהונת הכנסת העשרים. אבו רחמון התמודדה על המקום החמישי במפלגת בל"ד ונבחרה ברוב קולות למקום זה, דבר שהציב אותה במקום ה-19 ברשימה המשותפת לקראת הבחירות לכנסת העשרים. אבו רחמון עמדה במרכזו של סכסוך פוליטי בין בל"ד לחד"ש ברשימה המשותפת בדבר פרשנותם של הסכמי רוטציה בתוך הרשימה המשותפת. על פי עמדת חד"ש ההסכם קוים עם התפטרותם של ח"כ עבדאללה אבו מערוף מחד"ש ואוסאמה סעדי מתע"ל, אף על פי שבמקום אבו מערוף נכנס יוסף עטאונה שגם הוא נציג חד"ש, ולא נציג בל"ד. על פי עמדת בל"ד ורע"ם, מטרת הרוטציה הייתה לקבוע את חלוקת המושבים בין המפלגות ברשימה המשותפת, כך שבמחצית השנייה של הקדנציה יעלה מספר המושבים של בל"ד משלושה לארבעה. עקב ההתפטרות המוקדמת של ח"כ באסל גטאס בשל מעצרו ובהתאם לפרשנות זו, נוצר צורך במשיכת המועמדות של מועמדים נוספים שנמצאים לפני אבו רחמון ברשימה. ב-10 באוגוסט 2018, עם כניסתה לתוקף של התפטרות חבר הכנסת ואאל יונס, נעשתה אבו רחמון לחברת כנסת. אבו רחמון הייתה נציגת הדור הצעיר בסיעתה. היא הצטרפה למפלגת בל"ד בגיל 17 בהיותה תלמידת תיכון והחל משנת 2007 חברה בוועד המרכזי ובהנהגתה. בבחירות לכנסת התשע עשרה, שהתקיימו ב-2013, התמודדה במקום ה-21 מטעם רשימת בל"ד. המפלגה קיבלה שלושה מנדטים, ואבו רחמון לא התמנתה לחברת כנסת. בבחירות לוועד המרכזי של בל"ד שנערכו בשנת 2016 היא נבחרה במקום הראשון, ולאחר מכן נבחרה לחברת הלשכה הפוליטית של בל"ד. אבו רחמון היא בעלת תואר ראשון במדע המדינה ותקשורת ותואר שני במדע המדינה מאוניברסיטת בר-אילן. בפעילותה היא מתמקדת בפמיניזם וכן בנושאים הקשורים לצעירים ולמאבק הלאומי הפלסטיני. כחלק מהמאבק הפמיניסטי כמורה לאזרחות היא גם מתמקדת בנושאים הקשורים בחינוך. לא התמודדה בבחירות לכנסת ה-21. גדלה בריינה. נשואה ואם לשתי בנות. מדיה וקבצים בנושא ניבין אבו רחמון בוויקישיתוף ניבין אבו רחמון, באתר הכנסת ניבין אבו רחמון, ברשת החברתית פייסבוק ניבין אבו רחמון, באתר כנסת פתוחה סמאח סלאימה, ח"כית שלישית לרשימה המשותפת? "אני מאמינה בהגינות ההנהגה הערבית", באתר "שיחה מקומית", 19 ביולי 2017. רחל בית אריה, לקדם פמיניזם מול דיכוי כפול. ריאיון עם ניבין אבו רחמון, באתר "פוליטיקלי קוראת", 23 באוגוסט 2017. אורלי נוי, צעירה, פמיניסטית, לאומית: הכירו את חברת הכנסת החדשה של המשותפת, באתר "שיחה מקומית", 22 באוגוסט 2018 ניבין אבו רחמון, חוק הלאום סולל את הדרך לסיפוח השטחים, באתר הארץ, 9 באוקטובר 2018 אורלי נוי ונדב פרנקוביץ' האם חד"ש תטרפד את הרוטציה ברשימה המשותפת?, בשיחה מקומית, יולי 2017 יהונתן ליס, אדלשטיין סירב לחתום על מכתב התפטרות בערבית כי אינו דובר את השפה, באתר הארץ, 8 באוגוסט 2018 מתוך פוסט בדף הפייסבוק "במת בל"ד", 13 ביולי 2017 רשימת בל"ד בבחירות לכנסת התשע עשרה, אתר ועדת הבחירות המרכזית לכנסת התשע עשרה אסף גבור, זועבי נדחקה למקום לא ריאלי בבחירות המקדימות של בל"ד, באתר nrg‏, 17 ביוני 2016
מקדונל דאגלס KC-10 אקסטנדר

מקדונל דאגלס KC-10 אקסטנדר (באנגלית: McDonnell Douglas KC-10 Extender) הוא מטוס תדלוק ותובלה מתוצרת חברת מקדונל דאגלס האמריקאית המשמש את חיל האוויר של ארצות הברית. המטוס פותח על בסיס המטוס האזרחי מקדונל דאגלס DC-10 וכלל כ-88% מהמערכות הקיימות. לאלו נוספו מערכות ייעודיות למטרות חיל האוויר האמריקאי בהן מערכות טיסה צבאית, מערכות תדלוק אווירי, תחנת תפעול לתדלוק האווירי, מכל דלק ותקשורת לווינית. המטוס נכנס לשירות במרץ 1981 ומאז יוצרו ממנו 60 יחידות. שתי יחידות מדגם KDC-10 נמכרו לחיל האוויר ההולנדי. מדיה וקבצים בנושא מקדונל דאגלס KC-10 אקסטנדר בוויקישיתוף מקדונל דאגלס KC-10 אקסטנדר באתר חיל האוויר של ארצות הברית
יחסי אסטוניה–ליטא

יחסי אסטוניה–ליטא הם היחסים הדיפלומטיים שבין רפובליקת אסטוניה לבין הרפובליקה של ליטא. שתי המדינות חברות מלאות באיחוד האירופי ובנאט"ו, שתיהן ריבוניות וחברות בארגון האומות המאוחדות. שתי המדינות היו רפובליקות סובייטיות בברית המועצות. שתי המדינות הכירו אחת בשנייה במהרה וכוננו מחדש יחסים דיפלומטיים ב-16 ביוני 1991. הסכמים טרילטרליים (בהם מעורבות שלוש ישויות, או מדינות) נחתמו בין אסטוניה, ליטא, ולטביה, גוש המדינות הבלטיות. שלוש המדינות חתמו על הסכם סחר חופשי ב-1992. ההסכם נעשה לא רלוונטי לאחר שכל שלוש המדינות הצטרפו לאיחוד האירופי וחתמו על אמנת שנגן, שמשמעותה פתיחת כל הגבולות וסחר חופשי ממילא ומילא. שתי המדינות חתמו ב-31 בינואר 2017 על הסכם בנושא תחבורה יחד עם לטביה. ההסכם הוא התנאי המוקדם להפעלת רכבת מהירה שתעבור בין שלוש המדינות. אסטוניה מיוצגת בליטא באמצעות שגרירות שהיא מחזיקה בווילנה, בירת המדינה. ליטא מיוצגת באסטוניה באמצעות שגרירות שהיא מחזיקה בטאלין, בירת המדינה. המדינות הבלטיות מדיה וקבצים בנושא יחסי אסטוניה–ליטא בוויקישיתוף Embassy of the Republic of Estonia in the Republic of Lithuania (באסטונית), (באנגלית), (בליטאית) Embassy of the Republic of Lithuania in the Republic of Estonia (בליטאית), (באנגלית) "Microsoft Word - 44-BAFTA-Indus" Latvia, Estonia, Lithuania to sign Rail Baltic agreement on January 31, בלטיקס טיימס, 16 בינואר 2017
לטאת קולר מצויה

לטאת קולר מצויה (שם מדעי: Crotaphytus collaris) היא מין לטאה ממשפחת לטאות קולר החיה במדבריות דרום ארצות הברית ומקסיקו. זוהי לטאה באורך 20–40 ס"מ והיא בעלת גוף צהוב עם זוג פסים שחורים אופקיים על צווארה ופסים צהובים אופקיים על גופה הכחול. הראש אפור עד כתום עם עיניים גדולות ולסת חזקה והזנב ארוך. הבטן לבנה ומנומרת מעט בצהוב. לטאה זו חיה באדמות מדבריות ופעילה במשך היום. היא חיה בין הסלעים והקקטוסים ומתחממת בשמש. הלטאה ניזונה מהחי מיצורים קטנים יותר כחרקים, עכבישים או לטאות אחרות והיא יכולה לרוץ על שתי רגליים כדי לרדוף אחרי טרפה. היא יכולה להגיע למהירות של 34 קמ"ש בריצה. Crotaphytus collaris collaris Crotaphytus collaris baileyi Crotaphytus collaris fuscus מדיה וקבצים בנושא לטאת קולר מצויה בוויקישיתוף לטאת קולר מצויה, באתר ITIS (באנגלית) לטאת קולר מצויה, באתר NCBI (באנגלית) לטאת קולר מצויה, באתר Animal Diversity Web (באנגלית) לטאת קולר מצויה, באתר האנציקלופדיה של החיים (באנגלית) לטאת קולר מצויה, באתר GBIF (באנגלית) לטאת קולר מצויה באתר הרשימה האדומה של IUCN
לטאת זנב הזברה

לטאת זנב הזברה (שם מדעי: Callisaurus draconoides) היא מין של לטאה יחידה בסוגה ממשפחת הלטאות המקרינות החיה במדבריות של מערב ארצות הברית וצפון מקסיקו. אורכה של הלטאה 64-102 מ"מ והיא בעלת רגליים ארוכות איתם היא יכולה לרוץ במהירות. צבעה צהוב אפור עם זנב ארוך בצבע שחור-לבן כמו זברה, ממנו קיבלה את שמה. הראש בעל עיניים גדולות וחוטם מוארך. רגליה של הלטאה פונות כלפי מעלה והיא יכולה לחפור איתם במהירות. דרך זו עוזרת לה לברוח מטורפים מהירים. היא מצויה במדבריות בין סלעים אך בעיקר במאורות בחול אותם היא חופרת. היא יכולה לצום ולא לשתות זמן רב. לטאה זו פעילה במשך היום. היא ניזונה מחרקים שונים וכן מעכבישים, נדלים ולטאות קטנות. היא עלולה להיטרף על ידי יונקים טורפים, עופות דורסים ולטאות גדולות והיא נמלטת מהם בריצה מהירה. Callisaurus draconoides myurus Callisaurus draconoides rhodostictus Callisaurus draconoides ventralis Callisaurus draconoides bogerti Callisaurus draconoides brevipes Callisaurus draconoides carmenensis Callisaurus draconoides crinitus Callisaurus draconoides draconoides Callisaurus draconoides inusitanus מדיה וקבצים בנושא לטאת זנב הזברה בוויקישיתוף לטאת זנב הזברה, באתר ITIS (באנגלית) לטאת זנב הזברה, באתר NCBI (באנגלית) לטאת זנב הזברה, באתר האנציקלופדיה של החיים (באנגלית) לטאת זנב הזברה, באתר GBIF (באנגלית) לטאת זנב הזברה באתר הרשימה האדומה של IUCN
בואינג RC-135

בואינג RC-135 (באנגלית: Boeing RC-135) הוא משפחה של מטוסי ריגול וסיור מתוצרת חברת בואינג האמריקאית. דגם ה-RC-135W ריבט ג'וינט משמש את חיל האוויר של ארצות הברית ואת חיל האוויר המלכותי. המטוס פותח על בסיס הבואינג C-135 סטרטוליפטר במטרה לשמש את מטרות פיקוד האוויר האסטרטגי ונכנס לשירות בחיל האוויר של ארצות הברית בתחילת 1964. דגם ה-RC-135W ריבט ג'וינט משמש למשימות סיור ואיסוף מודיעין אותות. מערכות האלקטרוניקה מיוצרות על ידי חברת L3 Technologies (לשעבר ריית'יאון מערכות). במהלך הפעילות הוא מכיל כ-30 אנשי צוות טיסה ומערכות אלקטרוניות. מטוסי ה-RC-135W ריבט ג'וינט מופעלים על ידי פיקוד הקרב של חיל האוויר של ארצות הברית. חיל האוויר המלכותי רכש שלושה מטוסי ריבט ג'וינט שהוסבו ממטוסי KC-135. מדיה וקבצים בנושא בואינג RC-135 בוויקישיתוף בואינג RC-135V/W ריבר ג'וינט באתר חיל האוויר של ארצות הברית בואינג RC-135W ריבר ג'וינט (אורכב 24.02.2017 בארכיון Wayback Machine) באתר חיל האוויר המלכותי
נשפון דק אוזן

נשפון דק-אוזן או נשפון נטרי (שם מדעי: Myotis nattereri) הוא מין של עטלף חרקים קטן במשפחת הנשפוניים ובסוג נשפון המצוי ברחבי אירופה, בצפון אפריקה ובמזרח התיכון. בישראל נמצא מהצפון ועד ירושלים, השפלה וחבל לכיש. שמו המדעי והאנגלי של העטלף הם על שם החוקר ג'ונתן נטר (Johann Natterer). בישראל נמצא תת-המין Myotis nattereri hovelii, הקרוי של שם האורניתולוג חיים חובל, וייתכן שמדובר במין נפרד Myotis hovelii. אורכו של העטלף 40–51 מ"מ ,משקלו 5–11 גרם ואורך אמתו 42-39 מ"מ. הוא בעל גוף כהה עם בטן לבנה וכנפיים וזנב חומים. אוזניו צרות וארוכות מראשו. צפיר האוזן ארוך וצר. אקולוקציה בתת-במין הישראלי מאופיינת בסיגנל FM בתדר 120-20kHz. העטלף שוכן במשך היום במערות, בחורבות ואף בגזעי עצים. ניתן למצוא מין זה מגובה פני הים ועד הרים בגובה 2 ק"מ. ההזדווגות מתרחשות בסתיו והנקבה ממליטה גור אחד באביב. עטלפים אלה הם אוכלי חרקים הפעילים בלילה וצדים זבובאים, שעירי כנף, דבוראים, עכבישאים שונים ויאכלו גם חיפושיות, עשים, פשפשים, צבתנאים ונדלים. הטרף נתפס תוך כדי מעוף, או על ידי ליקוט מהקרקע או מהצמחייה. ידוע כמומחה בלכידת עכבישים ישירות מן הרשת. מדיה וקבצים בנושא נשפון דק אוזן בוויקישיתוף נשפון דק אוזן, באתר ITIS (באנגלית) נשפון דק אוזן, באתר NCBI (באנגלית) נשפון דק אוזן, באתר האנציקלופדיה של החיים (באנגלית) נשפון דק אוזן, באתר GBIF (באנגלית) מן השדה - נשפון דק-אוזן אקולוגיה וסביבה כת עת למדע ומדיניות הסביבה - עטלפי ישראל – תמונת מצב לסיכום העשור סיכום סקר עטלפי חרקים בישראל 2014 - רשות הטבע והגנים החברה להגנת הטבע - נשפון דק-אוזן הספרייה הווירטואלית של מטח - הרעלה מחומרי הדברה נשפון דק אוזן באתר הרשימה האדומה של IUCN יורם יום-טוב, הרואים את הקולות: עטלפים - בין מיתוס למציאות, 2018, מסת"ב 978-965-572-563-6 Marek Uvizl, Petr Benda, Diversity and distribution of the Myotis nattereri complex (Chiroptera: Vespertilionidae) in the Middle East: filling the gaps, Mammalian Biology 101, 2021-12, עמ' 963–977 doi: 10.1007/s42991-021-00143-0 "נישפון דק אוזן". מן השדה. 2014-07-09. נבדק ב-2018-05-06. תכנית הניטור הארצית לעטלפי ישראל: סקר עטלפי החרקים בישראל 2014
מערב אמסטרדם

רובע מערב אמסטרדם (בהולנדית: Amsterdam West) הוא אחד משמונה מחוזות של עיריית אמסטרדם, הולנד. הרובע הוקם בשנת 2010 ומורכב מארבעה מחוזות, דה בארסייס (De Baarsjes), וסטרפארק (Westerpark), המערב הישן (Oud West) ובוס אן לומר (Bos en Lommer). הרובע משתרע על שטח של 9.89 קמ"ר ונחשב לרובע הצפוף ביותר באמסטרדם. רובע מערב אמסטרדם הוא הרובע הצפוף ביותר באמסטרדם וממוקם ממערב לתעלת הסינגלחראכט. תעלת סינגלחראכט הייתה הגבול של העיר אמסטרדם מאז המאה ה-17. הורדת החומה החיצונית המקיפה את סינגלחראכט במחצית השנייה של המאה ה-19, אפשרה התפתחותם של אזורי מגורים חדשים. כחלק מתוכנית הפיתוח (Plan West) בין השנים 1920–1940, נבנו מספר שכונות חדשות: השכונות הראשונות שנבנו היו ספארנדאמרמבורט (Sparndammerbuurt), זאהלדנבורט (Zeeheldenbuurt), סטאטסלידנבורט (Staatsliedenbuurt), פרדריק הנדריקובורט (Frederik Hendrikbuurt), קינקרבורט (Kinkerbuurt) ואוברטומבורט (Overtoombuurt). בין השנים 1990 ל-2010, שכונות אלה יצרו את רובע וסטרפארק (Westerpark) והמערב הישן (Oud West). השכונות סביב כיכר סורינאמספליין (Surinameplein) וכיכר מרסטואפליין (Mercatorplein) יצרו את הרובע דה בארסייס (De Baarsjes), השכונה סביב כיכר הופדורפלין הפכה להופדורפלינבורט (Hoffddorppleinbuurt) בסוף שנות ה-30 ותחילת שנות ה-40 נבנתה שכונת בוס אן לומר הממוקמת מצפון לשכונות מערביות אלה. בשנת 2007, סימנה, שרת השיכון והדיור הגב' אלה בוחאלנר (Ella Vogelaar), את שכונת בוס אן לומר (Boss en Lommer) כשכונה מקופחת והכריזה על תוכנית שיקום שכונות. כנסיית הרדנקינג בניין האגודה האפוסטולית בניין בית הספר רחוב זאנסטראט מדיה וקבצים בנושא מערב אמסטרדם בוויקישיתוף האתר הרשמי של עיריית אמסטרדם (באנגלית)
ILS

האם התכוונתם ל... מערכת נחיתת מכשירים שקל חדש
נשפון

נשפון (שם מדעי: Myotis) הוא סוג של עטלפים ממשפחת הנשפוניים המצויים בכל היבשות למעט באנטארקטיקה וניזונים מחרקים שונים אותם הם מוצאים על ידי שימוש באקולוקציה. סוג זה גדול מאוד וכולל כ-90 מינים. אורכם של הנשפונים 28–65 מ"מ ומשקלם 3–45 גרם. הם בעלי כנפיים גדולות וחומות וראשים ואוזניים גדולות. שיניהם חדות ובולטות, אך עיניהם קטנות. העטלפים פעילים במשך הלילה ובמשך היום הם נחים במערות או בחללים שונים, בדרך כלל בלהקות גדולות, ושם הם גם מגדלים את צאצאיהם. Myotis adversus Myotis aelleni Myotis albescens Myotis alcathoe Myotis altarium Myotis anjouanensis Myotis annamiticus Myotis annectans Myotis atacamensis Myotis ater Myotis attenboroughi Myotis aurascens Myotis auriculus Myotis australis Myotis austroriparius Myotis bechsteinii נשפון מצוי (Myotis blythii) Myotis bocagii Myotis bombinus Myotis brandtii Myotis bucharensis Myotis californicus נשפון גדות (Myotis capaccinii) Myotis chiloensis Myotis chinensis Myotis ciliolabrum Myotis cobanensis Myotis csorbai Myotis dasycneme נשפון דאובנטון (Myotis daubentonii) Myotis davidii Myotis dieteri Myotis diminutus Myotis dominicensis Myotis elegans נשפון פגום אוזן (Myotis emarginatus) Myotis escalerai Myotis evotis Myotis fimbriatus Myotis findleyi Myotis flavus Myotis formosus Myotis fortidens Myotis frater Myotis gomantongensis Myotis goudoti Myotis gracilis Myotis grisescens Myotis hajastanicus Myotis hasseltii Myotis hermani Myotis horsfieldii Myotis ikonnikovi Myotis insularum Myotis keaysi Myotis keenii Myotis laniger Myotis latirostris Myotis leibii Myotis levis Myotis longipes נשפון חום (Myotis lucifugus) Myotis macrodactylus Myotis macropus Myotis macrotarsus Myotis martiniquensis Myotis melanorhinus Myotis midastactus Myotis moluccarum Myotis montivagus Myotis morrisi Myotis muricola נשפון גדול (Myotis myotis) נשפון משופם (Myotis mystacinus) נשפון דק אוזן (Myotis nattereri) Myotis nesopolus Myotis nigricans Myotis nipalensis Myotis occultus Myotis oreias Myotis oxyotus Myotis peninsularis Myotis pequinius Myotis petax Myotis phanluongi Myotis planiceps Myotis pruinosus Myotis punicus Myotis ricketti Myotis ridleyi Myotis riparius Myotis rosseti Myotis ruber Myotis schaubi Myotis scotti Myotis septentrionalis Myotis sicarius Myotis siligorensis Myotis simus Myotis sodalis Myotis stalkeri Myotis taiwanensis Myotis thysanodes Myotis tricolor Myotis velifer נשפון דייג (Myotis vivesi) Myotis volans Myotis welwitschii Myotis yanbarensis Myotis yumanensis מדיה וקבצים בנושא נשפון בוויקישיתוף נשפון, באתר ITIS (באנגלית) נשפון, באתר NCBI (באנגלית) נשפון, באתר Animal Diversity Web (באנגלית) נשפון, באתר האנציקלופדיה של החיים (באנגלית) נשפון, באתר GBIF (באנגלית)
סרהי נזרנקו

סֶרְהִי יוריוביץ' נזרנקו (באוקראינית: Сергій Юрійович Назаренко; בעברית מאוית שמו לא פעם בכתיב סרגיי יוריוביץ' נזרנקו, על פי הרוסית; נולד ב-16 בפברואר 1980 בקירובוגרד) הוא כדורגלן עבר אוקראיני ששיחק בעמדות הקשר בקבוצת דניפרו מהליגת העל האוקראינית ובנבחרת אוקראינה. לאחר שפרש ממשחק פעיל פנה לקריירת אימון. נזרנקו החל את קריירת הכדורגל שלו בקבוצת נוער של מועדון הכדורגל זירקה קירובוגרד שעלתה אז לליגת העל האוקראינית. משם עבר לקבוצת הצמרת האוקראינית דניפרו. תחילה שיחק בקבוצת המילואים של המועדון ובשנת 2002 עלה להרכב הקבוע של הקבוצה. ביוני 2011, עזב נזרנקו את דניפרו וחתם על חוזה לשלוש שנים עם קבוצת טבריה סימפרופול. בשנת 2014 נקלעה קבוצת טבריה לקשיים ובעקבות כך הצליח נזרנקו להשתחרר מן החוזה שלו כמה חודשים לפני הזמן שנקבע בחוזה. הוא שיחק עונה אחת בשורות צ'רנומורץ אודסה. בסיום העונה עבר למטאליסט חרקוב. הוא שחיק בשורות מטאליסט עונה אחת. בשנת 2016 שב לקבוצת דניפרו. בינואר 2017 הודיע נזרנקו על פרישתו ממשחק פעיל. בנבחרת הלאומית של אוקראינה שיחק נזרנקו מאז אוקטובר 2003. משחקו הראשון במדי הנבחרת היה משחק ידידות מול מקדוניה. נזרנקו היה בסגל הנבחרת למונדיאל 2006, אך לא השתתף באף אחד מחמשת משחקי הנבחרת בתחרות. הוא זומן ליורו 2012 ובמהלך הטורניר השתתף בכל שלושת משחקי הנבחרת. כדורגלן השנה באוקראינה: 2006, 2007 סרהי נזרנקו, באתר Transfermarkt סרהי נזרנקו, באתר Soccerway סרהי נזרנקו, באתר WorldFootball.net סרהי נזרנקו, באתר National Football Teams סרהי נזרנקו, באתר FootballDatabase.eu פרופיל המאמן, באתר Transfermarkt
גרהאם גולדמן

גרהאם קית' גולדמן (באנגלית: Graham Keith Gouldman;‏ נולד ב- 10 במאי 1946, סלפורד, מנצ'סטר רבתי, הממלכה המאוחדת) הוא זמר, נגן ופזמונאי יהודי-בריטי, שכתב שורה ארוכה של להיטים לאורך שנות ה-60 וה-70 של המאה ה-20 והיה ממייסדי וחבר להקת הארט רוק 10cc. ערכים מורחבים – היארדבירדס, ההוליס, מתבודדי הרמן, 10cc גרהאם גולדמן נולד בסלפורד למשפחה יהודית. הוא ניגן במספר הרכבים מוזיקליים במנצ'סטר ובכללם להקת הבית של בריגדת הבנים והבנות היהודים. ב-1965 החל לשתף פעולה עם קווין גודלי בהרכב שנשא את השם "Mockingbirds" וחתם עם חברת התקליטים קולומביה רקורדס. הוא כתב את השיר "For Your Love"(אנ') אשר נדחה על ידי חברת התקליטים, אך בהמשך הוקלט על ידי היארדבירדס וזכה להצלחה מסחרית משמעותית. בהמשך, כתב שורת להיטים להרכבים שונים ובכללם השיר "Bus Stop" (אנ') ללהקת ההוליס ב-1966 והשיר "No Milk Today" למתבודדי הרמן ב-1967. ב-1972 ייסדו גרהאם גולדמן, אריק סטיוארט, קווין גודלי ולול קרים את להקת הארט-רוק 10cc. גם בהרכב זה כתב גולדמן מספר להיטים ובכללם: "I'm Not in Love" (אנ') ב-1975 ו"Dreadlock Holiday" ב-1978 שהפך ללהיט לאחר שגודלי וקרים עזבו את הלהקה. ב-1976 זכה ביחד עם אריק סטיוארט בשלושה פרסי איבור נובלו על שירם "I'm Not in Love". סטיוארט וגולדמן המשיכו בפעילותם בהרכב עד 1983, עת התפרקה הלהקה סופית. ב-1984 חבר למוזיקאי אנדרו גולד בייסוד ההרכב "Wax" אשר פעל עד 1990 בסוגת הגל החדש והפופ-רוק. בין 1992 ל-1995 חזרו אריק סטיוארט וגרהאם גולדמן ללהקת 10cc שהפיקה בתקופה זו שני אלבומים. מ-1999 הצטרפו גולדמן ולהקתו למסע ההופעות של להקת 10cc, אשר נקרא "10cc מארחת את גרהאם גולדמן וחברים". מדיה וקבצים בנושא גרהאם גולדמן בוויקישיתוף אתר האינטרנט הרשמי של גרהאם גולדמן גרהאם גולדמן, ברשת החברתית פייסבוק גרהאם גולדמן, ברשת החברתית אקס (טוויטר) גרהאם גולדמן, במסד הנתונים הקולנועיים IMDb (באנגלית) גרהאם גולדמן, באתר סאונדקלאוד (באנגלית) גרהאם גולדמן, באתר AllMusic (באנגלית) גרהאם גולדמן, באתר MusicBrainz (באנגלית) גרהאם גולדמן, באתר Discogs (באנגלית) גרהאם גולדמן, באתר Songkick (באנגלית) גרהאם גולדמן, באתר SecondHandSongs השיר no milk today, באתר של יוסי חרסונסקי. השיר Dreadlock-Holiday, באתר discogs.com. בישראל נקרא השיר "חופשה בג'מייקה". פרס איבור נובלו לשנת 1976, באתר theivors.com.